Miloš Vučević, potpredsednik Srpske napredne stranke i gradonačelnik Novog Sada optužio je sudije koje su donele oslobađajuću presudu u postupku protiv bivšeg ministra Predraga Bubala da su korumpirane i da su plaćene za takvu presudu.

„Ovo više nema nikakvog smisla“, rekao je Vučević ističući da ne govori kao potpredsednik SNS i kao gradonačelnik Novog Sada, već kao pravnik i običan građanin.

On je, kako prenose mediji , pozivao javnost da "ne ćuti više na sramne oslobađajuće presude, kako je rekao, najvećim kriminalcima, koji su ojadili državu i građane.

„Gospodo sudije, pitam vas ono što se narod Srbije pita svakoga dana - kada ćete početi da sudite po zakonima Republike Srbije, pravu i pravdi, a ne po sumi novca koju dobijate od dosovskih osvedočenih lopova, koji su sproveli najmonstruoznije pljačkaške privatizacije?“, naveo je.

Kroz niz ovakvih i sličnih pitanja Vučević je izneo brojne optužbe na rad sudija – što kao predstavnik vlasti nema pravo da radi.

Izvor: Insajder